Tre personer er mandag eftermiddag kommet til skade i en trafikulykke på Vilsundbroen, som forbinder Thy og Mors. Ulykken skete omkring klokken 16, hvor en bil kørte frontalt ind i broklappen, da den var på vej ned. - Den ene af de tre tilskadekomne er et barn, som er alvorligt kvæstet. Barnet er fløjet fra stedet med helikopter, siger vagtchef Henrik Nielsen fra Midt- og Vestjyllands Politi til TV2 Nord. Ulykken har forårsaget massiv kødannelse ved Vilsundbroen. - Der er totalt kaos lige nu. Der er ikke andre veje at benytte, og vi har spærret broen i forbindelse med redningsarbejdet, siger Henrik Nielsen.

Referat:
Tre personer er kommet til skade i en trafikulykke på Vilsundbroen. Et barn er alvorligt kvæstet.